AFRIKAANSE OPSOMMING: Diskoerse oor identiteit, uitgedruk in terme van vrae oor autochthons en die Ander, is aan die toeneem in die huidige sosio-politieke en kulturele milieu. Migrasie, wat met die oortreding van nasionale grense en begrensde gemeenskappe geassosieer word, is 'n omstrede terrein met betrekking tot die politiek van identiteit. Suid-Afrika is 'n goeie voorbeeld hiervan, waar migrante – veral dié van Afrika-oorsprong – in die middel van 'n storm van Anderisering beland het. Hierdie situasie het 'n hoogtepunt bereik in die Mei 2008-aanvalle – nou algemeen bekend as "xenofobiese geweld." "Amakwerekwere", soos Afrika-migrante in Suid-Afrika neerhalend beskryf word, word vanuit verskeie oorde in Suid-Afrika gekonfronteer met uitsluitingstendense. Die tesis gebruik taal as beginpunt vir 'n ondersoek oor hoe Zimbabwiese migrante – wat as 'n gevolg van 'n veelsydige krisis in hul land 'n merkbare teenwoordigheid in Suid-Afrika het – die politiek van identiteit in Johannesburg ervaar en navigeer. Deur middel van 'n multi-terrein etnografie, wat staatmaak op die triangulering van etnografiese waarneming en onderhoude, word Ndebele- en Sjonasprekende migrante in vyf woonbuurte ondersoek. Gebaseer op 'n eklektiese teoretiese apparaat, hoofsaaklik gewortel in Bourdieu se ekonomie van sosiale praktyk, word voorgestel dat elke woonbuurt 'n sosiale universum van stryd is waarop 'n eie interne logika en verhoudingsmatriks van herkenning ingeskryf is, en dat elkeen sy eie legitieme taal en by implikasie, eie legitieme identiteit het. Hierdie verhoudingsmatriks word ondervang deur 'n spesifieke verspreidings- en evalueringstruktuur met ooreenstemmende simboliese-, ekonomiese-, en kulturele-kapitaal (beliggaamde praktyke), wat dien as 'n soort inskrywingsfooi of geldeenheid vir insluiting, sowel as die negatiewe kapitaal wat toeskrywings van andersheid en die Ander aantrek. Zimbabwiese migrante se ervarings as die Ander in Suid-Afrika neem verskillende vorme aan. Daar is waargeneem hoedat ervarings van Andersheid in die verskillende sosiale kontekste van Johannesburg nie homogeen of staties is nie, maar eerder vloeibaar en skuiwend op 'n elastiese kontinuum. As 'n gevolg is die gedrag van migrante ook gebaseer op 'n lesing van – en reaksie op – die verskeie spelreëls van hierdie verskillende sosiale omgewings.